Ethel Kennedy

**Ethel Kennedy** (opprinnelig Ethel Skakel  SKAY -kəl; 1928–2024) var en amerikansk menneske&shy;rettighets&shy;forkjemper. Hun var enke etter den amerikanske senatoren Robert F. Kennedy, og svigerinne av USAs president John F. Kennedy. Kort tid etter at ektemannen ble drept i 1968, grunnla hun Robert F. Kennedy Center for Justice and Human Rights, en veldedighetsorganisasjon som arbeider for å realisere Robert F. Kennedys mål om en rettferdig og fredelig verden. 

## Liv og virke
### Bakgrunn
Ethel Kennedys mor var katolikk med irske røtter, og hennes far protestant med nederlandsk bakgrunn. Hun hadde seks søsken, og barneflokken ble oppdratt som katolikker. Hennes far bygde opp et selskap i kullbransjen, The Great Lakes Carbon Corporation, og ble med tiden en av USAs mest formuende personer. Da hun var fem år gammel flyttet familien østover. De hadde flere bosteder før de slo seg ned i Greenwich i Connecticut. 

I 1945 begynte hun å studere ved *Manhattanville College of the Sacred Heart* i New York. Der delte hun rom med Jean Kennedy, Robert G.  Kennedys søster. Første gang Ethel traff Robert Kennedy var under en skiutflukt i Canada vinteren 1945; han interesserte seg til å begynne med for hennes søster Patricia, men slo opp med henne og begynte i stedet å gå ut med Ethel.

I 1955 døde Ethels foreldre i en flyulykke som skyldtes at flyet gikk tom for drivstoff.

### Ekteskap med Robert F. Kennedy
Ethel Shakel og Robert F. Kennedy forlovet sig i februar 1950, og giftet seg den 17. juni 1950. Året etter fikk de sitt første barn, Kathleen Hartington Kennedy. Paret fikk i alt elleve barn, blant dem Robert F. Kennedy jr. og Douglas Harriman Kennedy.

Roberts bror John ble i 1960 valgt til president i USA. I 1962 sendte han broren og Ethel på en rundreise til 14 forskjellige land.

### Barn
# Kathleen (født 1951; viseguvernør i Maryland)
# Joseph Patrick (født 1952)
# Robert Francis Jr. (født 1954)
# David (1955–1984; døde av en overdose narkotika)
# Mary Courtney (født 1956)
# Michael (1958–1997; omkom nyttårsaften 1997 i en skiulykke i Aspen, Colorado)
# Mary Kerry (født 1959; ordførende for en gruppe goodwillambassadører tilknyttet Amnesty International i USA)
# Christopher (født 1963)
# Matthew Maxwell (født 1965)
# Douglas (født 1967)
# Rory Elizabeth (født 1968)

### Enke
Robert Kennedy ble myrdet i juni 1968 av Sirhan Sirhan under presidentvalgskampanjen. Ethel Kennedy ventet da parets ellevte barn Rory.

Kort tid etter at ektemannen ble drept, grunnla hun *Robert F. Kennedy Center for Justice and Human Rights*, en veldedighetsorganisasjon som arbeider for å realisere Robert F. Kennedys mål om en rettferdig og fredelig verden. 

Etter å ha blitt enke levde Ethel Kennedy et tilbaketrukket liv, men fikk igjen oppmerksomhet i 2002. Da ble hennes brorsønn Michael Skakel, sønn av Ethel Kennedys bror Rushton Skakel, anklaget for drapet på Martha Moxley i 1975, noe som var en av USAs mest kjente drapssaker.

## Hedersbevisninger
I 2014 tildelte president Barack Obama utmerkelsen Presidentens frihetsmedalje til Ethel Kennedy.

## Dødsfall
Ethel Kennedy døde på sykehus i Boston den 10. oktober 2024, 96 år gammel. Hun hadde da 34 barnebarn og 24 oldebarn.

Begravelsen fant sted den 14. oktober fra *Our Lady of Victory Church* i Centerville på Cape Cod i i Massachusetts.

## Referanser